**Inn** (latin: *Aenus*; retoromansk: *En*) er en elv i Alpene som fra sine kilder i Sveits, renner nordøstover gjennom Østerrike og Tyskland, hvor den møter Donau i Passau. Elven er en av de viktigste for Donaus vannføring, er 517 km lang og har et tilsigsfelt på 25 700 km².

Geografi
--------

Inn ved Kufstein
Inn begynner i 2484 meters høyde med Lunghinsee ved Maloja-passet i Graubünden (Sveits). I Øvre **Engadin** passerer den flere innsjøer (Silsersjøen, Silvaplanersjøen og St. Moritzsjøen) og byen St. Moritz. I Nedre Engadin blir terrenget brattere, og Inn passerer flere juv. Det trangeste av dem, ved Finstermünz, er stedet der Inn krysser grensen mellom Graubünden og Tirol (Østerrike).

I dette området ligger faktisk deler av Inns tilsigsfelt i Italia. Dette gjelder fremfor alt for den italienske kommunen Livigno, som geografisk sett er en sidedal til Engadin. Elven Spöl i denne dalen er altså en bielv til Inn.

Inns forløp i Tirol kalles kort og godt **Inndalen** (*Inntal*). I midten av Inndalen ligger Innsbruck, den største byen som Inn passerer. Byens navn betyr for øvrig «broen over Inn». Inndalen deles inn i Øvre Inndal (*Oberinntal*) vest for Innsbruck og Nedre Inntal (*Unterinntal*) øst for Innsbruck.

I den Øvre Inndalen passeres byene Landeck og Telfs, i den nedre Hall, Schwaz, Jenbach, Rattenberg, Wörgl og Kufstein. Underveis tar Inn opp mange bielver fra sør, som fører med seg smeltevann fra isbreene ved Alpenes hovedkjede. Fra nord er det langt færre og mindre bielver.

Tre kilometer nord for Kufstein blir Inn grenseelven mellom Bayern (Tyskland) og Tirol, før den forlater Tirol helt. Elven beskriver så en stor 90°-bue gjennom det sydøstlige Bayern, før den igjen blir til grenseelven mellom Bayern og Østerrike, denne gang ved delstaten Oberösterreich. På sin vei gjennom Bayern passerer Inn byene Rosenheim, Wasserburg, Mühldorf og Neuötting. Blant bielvene på denne strekningen finner man Mangfall (fra Tegernsee /innsjø)) og Alz (fra Chiemsee).

Der Inn igjen møter Østerrike, tar den også opp elven Salzach. På den resterende strekningen, som begrenser det østerrikske landskapet **Innviertel** («Innkvartalet»), passerer Inn de østerrikske byene Braunau og Schärding.

I Passau, på 291 meters høyde, møter Inn de to andre elvene Donau og Ilz. Selv om Inn i gjennomsnittlig avløpsmengde per år (730 m³/s) er den største av de tre elvene, gir den her opp navnet sitt til fordel for Donau. Grunnen til dette er at Donau er mye lengre, men også at den fører mer vann *de fleste månedene* i året. Når Inn likevel inneholder mer vann i løpet av et *helt år*, skyldes det dens veldig variable vannføring på grunn av isbresmeltingen i Sentral-Alpene.

Vannet fra de tre elvene har tydelig forskjellig farge. Selv flere kilometer nedstrøms for Passau kan man derfor se forskjell på det grønne, blå og svarte vannet fra henholdsvis Inn (smeltevann), Donau og Ilz (myrvann).

Bilder
------

* Broen over Inn ved Silvaplana, øvre Engadine (CH)Broen over Inn ved Silvaplana, øvre Engadine (CH)
* Inn i Scuol, nedre Engadine (CH)Inn i Scuol, nedre Engadine (CH)
* Mellom Stein og Pfunds i Inndalen (Ø)Mellom Stein og Pfunds i Inndalen (Ø)
* Mellom Aussengufer og Fliess i Inndalen (Ø)Mellom Aussengufer og Fliess i Inndalen (Ø)
* Mellom Nesselgarten og Prutz i Inndalen (Ø)Mellom Nesselgarten og Prutz i Inndalen (Ø)
* I nærheten av Landeck (Ø)I nærheten av Landeck (Ø)
* Inn i Innsbruck (Ø)Inn i Innsbruck (Ø)
* Rotholz, broen over InnRotholz, broen over Inn

Referanser
----------

1. ↑  Talbert, Richard J.A. red. (2000): *Barrington Atlas of the Greek and Roman World: Map-By-Map Directory* **I**. Princeton, NJ and Oxford, UK: Princeton University Press, ISBN 0691049459, s. 171.
2. ↑  «History of Innsbruck», *Mother Earth Travel*

Eksterne lenker
---------------

* (en) Inn River – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** LCCN **·** HDS **·** NKC **·** GeoNames
 |

| * v
* d
* r
Donau |
| --- |
| Land | Tyskland • Østerrike • Slovakia • Ungarn • Kroatia • Serbia • Romania • Bulgaria • Ukraina • Moldova | Kart over Donau |
| Byer | Donaueschingen • Ulm • Ingolstadt • Regensburg • Passau • Linz • Wien • Bratislava • Győr • Komárno • Esztergom • Budapest • Baja • Vukovar • Ilok • Bačka Palanka • Novi Sad • Beograd • Smederevo • Drobeta Turnu Severin • Vidin • Ruse • Brăila • Galați • Tulcea |
| Sideelver | Iller • Lech • Regen • Isar • Inn • Enns • Morava • Rába • Váh • Hron • Ipeľ • Drava • Tisza • Sava • Timiș • Velika Morava • Jiu • Iskăr • Olt • Osam • Jantra • Vedea • Argeș • Ialomița • Siret • Prut |